FI Euroopan unionin virallinen lehti CE 84/945

(2004/C 84 E/1044)

KIRJALLINEN KYSYMYS P-1106/04

esittäjä(t): Sebastiano Musumeci (UEN) komissiolle

(5. huhtikuuta 2004)

Aihe: Rokote bluetongue-tautia vastaan

Nautojen niin kutsutun bluetongue-taudin torjumiseksi käytetään tällä hetkellä Etelä-Afrikassa valmistettua rokotetta. Kyseisellä rokotteella ei ole tällä hetkellä käyttölupaa Euroopan unionissa.

Varsinkin Sisilian alueen karjankasvattajat ovat syvästi huolestuneita suunnitellusta, bluetongue-taudin ehkäisemiseen tähtäävästä rokotuskampanjasta eläinkannalle mahdollisesti aiheutuvista laajoista vahingoista. Viimeaikaisissa arvovaltaisissa tieteellisissä tutkimuksissa on suljettu pois sellainen mahdollisuus, että tauti voisi tarttua ihmisiin tai taudille alttiiden eläinten välillä, ja korostettiin alhaista kuolleisuutta, joka johtuu spontaanista parantumisesta ja immuniteetin kehittymisestä, sekä mahdollisuutta käyttää lähitulevaisuudessa lieviä rokotteita, joihin liittyy vain erittäin pieni rokotusvahinkojen riski.

Voiko komissio ilmoittaa, pitääkö se riskinä tällaista rokotuskokeilua, jonka mahdollisia hyötyvaikutuksia ja kontra-indikaatioita ei vielä tunneta ja joka saattaisi aiheuttaa suuria taloudellisia vahinkoja karjankasvattajille?

Voiko komissio ehdottaa jotakin vaihtoehtoa edellä mainitulle rokotteelle?

David Byrnen komission puolesta antama vastaus

(30. huhtikuuta 2004)

Kuten komissio on jo usein korostanut, päätöstä rokotusten käyttämisestä bluetongue-taudin torjumiseksi Italiassa ei tehty suorittamatta tarvittavia varotoimenpiteitä.

Tiedekomiteaa kuultiin, käytettyjen rokotteiden vaarattomuus tarkistettiin ja vasta, kun asiaa oli tarkkaan harkittu asianomaisten kansallisten viranomaisten kanssa, päätettiin turvautua rokotuksiin ja käyttää Etelä-Afrikassa valmistettuja rokotteita, jotka olivat ainoa markkinoilla saatavilla oleva vaihtoehto.

On syytä korostaa, että Etelä-Afrikassa toimiva Onderstepoortin laboratorio valmisti rokotteet nimenomaan Italian tilannetta varten ja että rokotteet sisälsivät ainoastaan tautialueilla esiintyneitä serotyyppejä.

Tämän strategian avulla saadut tulokset ovat tiedossa, ja siksi on oikeudenmukaisuuden nimissä annettava tunnustusta tietyillä taudin koettelemilla alueilla aikaan saaduille erinomaisille tuloksille ja muistettava samalla satojen tuhansien eläinten menetykset, joita kärsittiin — varsinkin Sardiniassa — ennen kuin rokotusten avulla pystyttiin vähentämään huomattavasti pesäkkeiden lukumäärää ja taudista johtuvia eläinten menetyksiä.

Tilanteen paranemisen myötä määräyksiä on voitu säännöllisesti mukauttaa lieventämällä elävien eläinten siirtoja koskevia rajoituksia.

Komissio on kuitenkin tietoinen siitä, että tilanne on mutkistunut serotyyppien lisääntymisen takia ja myös sen vuoksi, että rokotusstrategiaa on vaikea mukauttaa epidemiologisen tilanteen jatkuviin muutoksiin.

Italian viranomaiset eivät ole tähän mennessä ilmoittaneet komissiolle merkittävistä kielteisistä vaikutuksista, jotka johtuisivat suoraan rokotuksista. Kysymyksessä esiin tuodut laajat vahingot eivät vastaa komission käytettävissä olevia tietoja.

Komissio aikoo laatia yhteistyössä Italian viranomaisten kanssa kokonaisarvion tähänastisista toimista. Kun arvioon perustuvat päätelmät on tehty, on tarkoitus suunnitella mahdollisesti tarvittavat mukautukset bluetongue-taudin torjuntastrategiaan.